Simón Pedro ruqꞌuin jun chic discípulo arj-eꞌ xectrebej ela Jesús.
Jun chic discípulo arjaꞌ ojtkin chic rwech rmal nimlaj sacerdote,
tak xoca Jesús ruqꞌuin nimlaj sacerdote xoca arjaꞌ chkaꞌ.
Pedro arjaꞌ xecꞌjeꞌ cana,
majoꞌn xoc ta.
Jdiscípulo jotkin rwech rmal nimlaj sacerdote arjaꞌ xemloj ta abar ocnak el waꞌ y tzraꞌ cꞌo waꞌ jun xtan jnechjalbena chibey abar ncatoc waꞌ.
Jaꞌ discípulo xbij tzra xtan chnecsaj ta Pedro,
y xoca Pedro.
Tak ocnak chic Pedro cawra xbixa tzra rmal xtan:
—¿Mex cꞌa atet chkaꞌ at jun discípulo rxin acha rbin-an Jesús?
—Majoꞌn,
manen ta,
caraꞌ xbij Pedro.
Ecꞌola jleꞌ mos je nquechajina rxin Jesús,
cꞌola jleꞌ kꞌakꞌ quebxon,
quemjon rmakꞌic quiꞌ com congan tew.
Y jaꞌ Pedro paꞌl oca cuqꞌuin chuchiꞌ kꞌakꞌ,
remjon rmakꞌic riꞌ.
Jaꞌ nimlaj sacerdote xumaj rcꞌotic ruchiꞌ Jesús,
cawra xcꞌaxaj jeꞌ tzra:
—¿E achnak adiscípulo y nak rbanic tijonem jnacꞌut?
Jesús cawra xbij:
—Per tak xenyaꞌ jeꞌ tijonem me pnalakꞌ ta xenyaꞌ waꞌ per ne chquewech jeꞌ wnak xentzijon waꞌ.
Xentijoj ptak jay abar nbaꞌn waꞌ mlon riꞌil,
xentijoj chpam nimlaj rtemplo Dios com tzraꞌ nquemol waꞌ quiꞌ aj Israel y majoꞌn achnak pnalakꞌ ta xenbij waꞌ chca.
¿Nak tzra tak chwa anen nawcꞌaxaj waꞌ nak rbanic?
Com jeꞌ wnak jxentijoj,
arj-eꞌ bien cutkin jtijonem xenyaꞌ chca,
jnaban camic,
chca j-eꞌ tewcꞌaxaj waꞌ nak rbanic tijonem jxenyaꞌ.
Tak xbitaja jawra tzij rmal Jesús cꞌo jun soldado xuyaꞌ jpakꞌ kꞌaꞌ chuplaj Jesús y cawra xbij tzra:
—¿Lrubey cꞌalaꞌ naban chek calaꞌ naban nacꞌulbaꞌ?
¿Mtatzuꞌ cꞌa nimlaj sacerdote ntzijona awqꞌuin?
Jesús cawra xbij tzra:
—We mrubey ta y we m-utz ta xenbij,
tbij cꞌa chwa nak m-utz ta xenbij.
Wrubey xenbij ¿nak qꞌue tzra xnachꞌey?
Cꞌjaraꞌ Anás xutak el chic Jesús chwech Caifás jnimlaj sacerdote,
y ne bcꞌon tak xcꞌaxa Jesús.
Jaꞌ Simón Pedro paꞌl oca chiꞌ kꞌakꞌ,
remjon rmakꞌic riꞌ tak cawra xcꞌaxaxa tzra:
—¿Mex cꞌa atet at jun rdiscípulo Jesús chkaꞌ?
Jaꞌ Pedro majoꞌn xuyaꞌ ta tzrij:
—Manen ta,
caraꞌ xbij.
Cꞌola jun rmos nimlaj sacerdote je rchꞌalal acha je xkupix ela rexquin rmal Pedro,
arjaꞌ cawra xcꞌaxaj tzra:
—Ajniꞌ tak xatnutzꞌet chpam lwar abar xchaptaj waꞌ Jesús.
¿Mawexbil tcꞌaraꞌ?
caraꞌ xbij tzra Pedro.
Per jaꞌ Pedro mxuyaꞌ ta tzrij,
y chek qꞌuenjlal xtrekena jun preꞌy.